b'\n_START_ARTICLE_\nMilan Manojlovi\xc4\x87\n_START_SECTION_\n\xc5\xbdivotopis\n_START_PARAGRAPH_\nRani \xc5\xbeivot proveo je u Karlovcu nakon \xc4\x8dega se preselio u Zagreb. Pro\xc5\xa1ao je studij Likovne akademije, smjer grafika prije \xc4\x8dega je dvije godine studirao arhitekturu. Jo\xc5\xa1 od sedamdesetih je dio Zagreba\xc4\x8dke umjetni\xc4\x8dke scene. Sura\xc4\x91uje sa Kugla glumi\xc5\xa1tem, radio je glazbu za filmove, nastupao s kultnim bendom Cul-de-sac, djelovao unutar poluformalne umjetni\xc4\x8dke skupine ZZOT. 1998. je radio glazbu za dokumentarni film Marina Fulgosija Beckett On The Liffey. 2001. nominiran je za rock nadu na dodjeli novinarske rock nagrade Crni ma\xc4\x8dak. O njemu je snimljen film Kult Mance Velimira Rodi\xc4\x87a.\n_START_SECTION_\nStil\n_START_PARAGRAPH_\nPo\xc4\x8detkom 60-tih formirala se takozvana Zagreba\xc4\x8dka \xc5\xa1kola \xc5\xa1ansone s predvodnicima Zvonimirom Golobom, Arsenom Dedi\xc4\x87em i Zvonkom \xc5\xa0pi\xc5\xa1i\xc4\x87em da bi se 30 godina kasnije, kao posve netipi\xc4\x8dan izdanak \xc5\xbeanra pojavio Milan Manojlovi\xc4\x87 Mance. Nastupaju\xc4\x87i u Klubu studenata Filozofskog fakulteta Rupa te po brojnim zagreba\xc4\x8dkim kafi\xc4\x87ima ubrzo je stekao zavidan broj poklonika svog stila. Mance nije ozbiljni kantautor starog tipa, njegove su pjesme ponekad budalaste parodije (ili parodije budalastog), ponekad apsurdni napjevi sro\xc4\x8deni na samo njemu razumljivom jeziku, a ponekad se \xc4\x8dine duboko pro\xc5\xbeivljenim. Snimio je tri albuma: \xc4\x8covjek iz katange iz 1996. i \xc4\x8detiri godine kasnije izdan Plavi bar \xc4\x8dine svojevrstan diptih \xe2\x80\x93 izrazito su minimalisti\xc4\x8dki zami\xc5\xa1ljeni i izvedeni, uglavnom tek uz pomo\xc4\x87 truba\xc4\x8da Igora Pavlice i produkcijsku podr\xc5\xa1ku Ivana Maru\xc5\xa1i\xc4\x87a-Klifa. Melodije sobe i predsoblja pojavile su se 2003. i donijele vi\xc5\xa1e pjesama, ne\xc5\xa1to ambicioznije aran\xc5\xbemane i mnogo gostiju \xe2\x80\x93 od Igora Pavlice i Caprija, preko Kornela i Viktora iz \xc5\xa0umskih do Dunje Knebl.'